PACE บวกกว่า 6% ราคาสูงสุดตั้งแต่เข้าเทรด โบรกฯ แนะ”เก็งกำไร” ชูเป้า 4.85 บ.
PACE บวกกว่า 6% ราคาสูงสุดตั้งแต่เข้าเทรด ล่าสุด ณ เวลา 15.55 น. อยู่ที่ 4.08 บาท บวก 0.24 บาท หรือ 6.25% สูงสุด 4.10 บาท ต่ำสุด 3.94 บาท ด้วยมูลค่าซื้อขาย 294.22 ล้านบาท ด้าน บล.โกลเบล็ก แนะ “เก็งกำไร” ชูเป้า 4.85 บาท คาดยอดโอนโครงการมหานครช่วง 2H59 หนุนผลการดำเนินงานปีนี้พลิกมีกำไรหรือขาดทุนน้อยลง
29 ส.ค. 2559

ผู้สื่อข่าวรายงานว่า ราคาหุ้นบริษัท เพซ ดีเวลลอปเมนท์ คอร์ปอเรชั่น จำกัด (มหาชน )หรือ PACE ล่าสุด ณ เวลา 15.55 น. อยู่ที่ 4.08 บาท บวก 0.24 บาท หรือ 6.25% สูงสุด 4.10 บาท ต่ำสุด 3.94 บาท โดยราคาหุ้น PACE ปรับตัวขึ้นสูงสุดตั้งแต่เข้าซื้อขายในตลาดหลักทรัพย์ ด้วยมูลค่าซื้อขาย 294.22 ล้านบาท ขณะที่ดัชนีหุ้นไทยโดยรวมลบ 0.41%

โดย บล.โกลเบล็ก ระบุในบทวิเคราะห์ (29 ส.ค.) แนะนำ “เก็งกำไร” PACE ราคาเหมาะสม 4.85 บาท โดยวันนี้ (29 ส.ค.) เตรียมจัดการแสดง Light Show ฉลองโครงการมหานคร คอนโดฯ หรูซึ่งเป็นตึกที่สูงที่สุดในประวัติศาสตร์ไทยที่สร้างเสร็จแล้ว โครงการมหานครเป็นโครงการมิกซ์ยูสซึ่งมีทั้งโรงแรม ที่พักอาศัย และศูนย์การค้า
โดยคาดจะเห็นการโอนโครงการมหานครจริงจังในช่วงครึ่งหลังของปีนี้ ซึ่งจะช่วยหนุนให้ผลการดำเนินงานปีนี้พลิกมีกำไรหรือขาดทุนน้อยลงจากที่ขาดทุนติดต่อกัน 3 ปีตั้งแต่ปี 56- 58 และ ทั้งนี้ โครงการมหานครส่วนที่พักอาศัยมีจำนวน 209 ยูนิตมูลค่ารวม 14,500 ล้านบาท มียอดจองแล้ว 70%
สำหรับความคืบหน้าโครงการอื่นได้แก่ “มหาสมุทร” บ้านพักตากอากาศที่หัวหินปัจจุบันขายได้เกิน 40% คาดจะเริ่มโอนได้บางส่วนในไตรมาสสุดท้ายของปีนี้ คอนโดหรู “นิมิต หลังสวน” มียอดจอง 90% อยู่ในระหว่างเริ่มก่อสร้าง คอนโดที่ถ.นราธิวาส มูลค่า 2.8 พันลบ.คาดจะเปิดตัวใน Q4  และยังมีบ้านพักตากอากาศที่เกาะฮอกไกโด ญี่ปุ่นซึ่งซื้อที่ดินแล้วอยู่ระหว่างการออกแบบ
ขณะที่ บล.ฟิลลิป ระบุในบทวิเคราะห์ (29 ส.ค.) แนะนำ “เก็งกำไร” PACE แนวรับ 4.00 บาท แนวต้าน 4.20, 4.30 บาท Cut loss 3.92 บาท โดยราคาทำ High ใหม่ โดยที่เครื่องมือ MACD และ Modi. Sto. ให้สัญญาณซื้อต่อเนื่อง แนวโน้มดี 